**Ministru kabineta noteikumu projekta**

**“Grozījumi Ministru kabineta 2009.gada 20.janvāra noteikumos Nr.60**

**”Noteikumi par obligātajām prasībām ārstniecības iestādēm un to struktūrvienībām”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekts “Grozījumi Ministru kabineta 2009.gada 20.janvāra noteikumos Nr.60 ”Noteikumi par obligātajām prasībām ārstniecības iestādēm un to struktūrvienībām”” (turpmāk - Projekts) izstrādāts ar mērķi nodrošināt pirmsslimnīcas neatliekamās medicīniskās palīdzības brigādes ar nepieciešamo personālu savlaicīgas neatliekamās medicīniskās palīdzības (turpmāk – NMP) pakalpojuma nodrošināšanai iedzīvotājiem.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārstniecības likuma 55.panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Veselības aprūpes nozare vairāku iemeslu dēļ kopumā nav pilnā mērā nodrošināta ar medicīnas personālu, tai skaitā izteikti trūkst NMP speciālisti. Šobrīd atbilstošas kvalifikācijas personāla trūkums ir īpaši aktuāla problēma Neatliekamās medicīniskās palīdzības dienesta (turpmāk – NMP dienests) brigāžu sastāva nodrošināšanā, sakarā ar ko 2018.gada 9.novembrī NMP dienesta Rīgas reģionālajā centrs izsludināja ārkārtas medicīnisko situāciju.Nolūkā nodrošināt savlaicīgu NMP iedzīvotājiem, nepasliktinot līdzšinējo sniegtās NMP kvalitāti, Veselības ministrija, sadarbībā ar NMP dienestu, ir sagatavojusi Projektu, saskaņā ar kurā ietvertajām tiesību normām, var tikt piesaistīti papildu cilvēkresursi NMP sniegšanai.Ministru kabineta 2009.gada 20.janvāra noteikumos Nr.60 ”Noteikumi par obligātajām prasībām ārstniecības iestādēm un to struktūrvienībām” (turpmāk - Noteikumi) ir ietvertas prasības NMP iestādēm, tai skaitā NMP iestādes brigādēm.Projektā ir iekļautas normas, kuras vērstas uz nepieciešamību nodrošināt savlaicīgu un kvalitatīvu NMP izsaukuma izpildi (adresē un medicīniskās transportēšanas laikā) un ir tieši saistītas ar NMP sniedzēju kompetencēm. Jāatzīmē, ka pasaulē pirmsslimnīcas etapā pamatā sastopami divi NMP nodrošināšanas modeļi. Daļā valstu pirmsslimnīcas etapā NMP tiek nodrošināta, vadoties pēc tā sauktās „protokolu” medicīnas. Tas nozīmē, ka NMP brigādes personāls vadās pēc apstiprinātiem noteiktu darbību protokoliem un pacientus nogādā tuvākajā ārstniecības iestādē turpmākai NMP sniegšanai. Savukārt otrs NMP sniegšanas modelis pirmsslimnīcas etapā no pirmā atšķiras ar to, ka NMP brigādes personāla kvalifikācija ir augstāka un tā ļauj nodrošināt saslimšanu/ traumu diagnostiku un ārstēšanu, sniedzot jau noteiktu palīdzības apjomu uz vietas un transportēšanas laikā.Latvijā neatliekamās medicīnas ārsta palīga kvalifikāciju ieguvušas ārstniecības personas kompetencē ir šādi pienākumi - izmeklēt pacientu, noteikt diagnozi un izvērtēt veselības stāvokļa smaguma pakāpi, kā arī izvēlēties un veikt neatliekamu pacienta ārstēšanu, izvērtēt neatliekamas pacienta nogādāšanas slimnīcā indikācijas un nodrošināt atbilstošu transportēšanu. Ļoti būtiska ir pārdomāta, uz risku analīzi, veselības aprūpes un izglītības sistēmas iespējām balstīta cilvēkresursu plānošana, lai tuvākajā nākotnē un ilgtermiņā nodrošinātu NMP brigāžu sastāvu ar atbilstošas kvalifikācijas darbiniekiem. Neatliekamās medicīnas ārsta palīgi ir ārstniecības personas, uz kurām balstās NMP dienesta pamatfunkcijas nodrošināšana. Pašreiz NMP dienests saskaras ar problēmu, ko rada nepietiekamais ārsta palīgu, tai skaitā, nepietiekamais neatliekamajā medicīnā sertificēto ārsta palīgu, skaits, lai nodrošinātu NMP brigādes noteiktā sastāvā. Kā risinājumu samilzušajai cilvēkresursu problēmai veselības aprūpē, Projekts paredz, ka NMP intensīvās terapijas un reanimācijas brigādes sastāvā kā otru ārstniecības personu var iekļaut ārsta palīgu (nesertificētu).Šobrīd Noteikumi nosaka, ka NMP iestādē ir ārsta palīga NMP brigāde un intensīvās terapijas NMP brigāde. Lai nodrošinātu iespēju personām saņemt kvalitatīvus NMP pakalpojumus Projekts paredz papildināt Noteikumus ar normu, kura paredz, ka NMP iestādē var būt reanimācijas brigāde. Reanimācijas brigādes izveide nodrošinās iespēju cilvēkresursu nepietiekamības apstākļos racionāli izmantot NMP dienestā pieejamos atbilstošas kvalifikācijas neatliekamajā medicīnā un anestezioloģijā-reanimatoloģijā sertificētos ārstus, kā arī, lai cietušajiem vai saslimušajiem dzīvībai vai veselībai kritiskā stāvoklī klīniski sarežģītos gadījumos, bieži NMP nodrošināšanai nepiemērotos apstākļos tiktu nodrošināta savlaicīga un kvalitatīva NMP, kā atbalsts ārsta palīga vadītai NMP brigādei, ir nepieciešama augsti kvalificēta atbalsta brigāde, kuras vadītājs ir anestezioloģijā – reanimatoloģijā vai neatliekamajā medicīnā sertificēts ārsts un tās sastāvā bez brigādes vadītāja ir neatliekamajā medicīnā sertificēts ārsta palīgs, kurš vienlaicīgi veic arī operatīvā medicīniskā transportlīdzekļa vadītāja pienākumus. Vienlaikus Projekts papildina Noteikumus ar normu, kura paredz iespēju NMP dienesta vadītājam veidot ārsta speciālista brigādes, tā ieviešot arī Eiropas valstu labo praksi un pieredzi. Šādu brigāžu nepieciešamību nosaka vairāki faktori:-augsts īpatsvars jaunu ārstniecības personu, ar mazu profesionālo pieredzi;-dzīvību glābšanas laikā nepieciešamība veikt sarežģītas medicīniskas manipulācijas;-bieži ir lieli attālumi līdz stacionārajām ārstniecības iestādēm, kurās tiek nogādāti pacienti, ārpus Rīgas.NMP dienests, ņemot vērā pieejamos cilvēkresursus, plāno šādas ārsta speciālista brigādes izveidot katrā reģionālajā centrā. Šobrīd tās jau sekmīgi darbojas Rīgas reģionālā centra apkalpes teritorijā Jūrmalā, brigāžu atbalsta centra “Centrs” apkalpes teritorijā un Zemgales reģionālā centra apkalpes teritorijā Jelgavā. Turklāt minētās augsti kvalificētās ārstu brigādes savā darbā izmantos Noteikumu 82.1 punktā minēto operatīvo medicīnisko transportlīdzekli.Lai izvērtētu turpmāku NMP brigāžu iespējamo attīstību, ņemot vērā cilvēkresursus veselības nozarē un NMP pieejamības nepieciešamību, Projekts paredz NMP dienestam trīs gadu periodā realizēt pilotprojektu un nosaka NMP dienesta vadītāja tiesības ar rīkojumu izveidot ārsta palīga brigādes, kuru sastāvā ir sertificēts ārsta palīgs un operatīvā medicīniskā transportlīdzekļa vadītājs. Lai risinātu problēmu, kas saistīta ar personāla trūkumu, NMP dienests darbam brigādes sastāvā piesaista medicīnas koledžu un ārstniecības fakultātes pēdējo kursu studentus, kas veic medicīnas asistenta kompetencēm atbilstošus pienākumus. Tāpat projekts paredz, ka NMP dienesta vadītājs ar rīkojumu var izveidot NMP brigādi, kur kā brigādes vadītāju var iekļaut arī neatliekamās medicīniskās palīdzības sniegšanā sagatavotu ārstu. Tādējādi tas ļauj nodrošināt NMP brigādes ārstniecības personai atbalstu un palīdzību, sniedzot NMP pacientam izsaukuma laikā, kā arī topošos speciālistus adaptē turpmākajam darbam NMP dienestā. Šādu NMP brigāžu darbības efektivitāte Projektā noteiktajā pārejas periodā tiks izvērtēta un pieņemts lēmums par to turpmāko darbību. |
| 3. | Projekta izstrādē iesaistītās institūcijas un publiskas personas kapitālsabiedrības | NMP dienests un Veselības ministrija. |
| 4.  | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Iedzīvotāji, kuriem nepieciešama pirmslimnīcas neatliekamā medicīniskā palīdzība, NMP dienests.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts, pēc iesniegšanas Valsts kancelejā, tiks ievietots Ministru kabineta tīmekļa vietnē [www.mk.gov.lv](http://www.mk.gov.lv). |
| 2. | Sabiedrības līdzdalība projekta izstrādē | Noteikumu projekts netika nodots sabiedriskajai apspriešanai, jo tas tiek virzīts izskatīšanai Ministru kabineta sēdē steidzamības kārtā. |
| 3. | Sabiedrības līdzdalības rezultāti | Sabiedrības līdzdalības procesa nepiemērošanas dēļ netika arī saņemti iebildumi vai priekšlikumi par Projektu. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | NMP dienests, Nacionālais veselības dienests, Veselības inspekcija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes resursu ietvaros. Jaunu institūciju izveide, esošo institūciju likvidācija vai reorganizācija nav nepieciešama. |
| 3. | Cita informācija | Projektā iekļautie pasākumi NMP dienesta brigāžu savlaicīgas neatliekamās medicīniskās palīdzības pakalpojumu nodrošināšanai iedzīvotājiem tiks nodrošināti Veselības ministrijai piešķirtā budžeta ietvaros. |

Veselības ministre Anda Čakša

Vīza: Valsts sekretāra p.i. Daina Mūrmane-Umbraško

Eglīte 67876091

Leonora.Eglite@vm.gov.lv